Comisia a luat măsuri ferme în ultimul an pentru a consolida securitatea la frontierele externe, pentru a îmbunătăți schimbul de informații, pentru a închide spațiul în care teroriștii își desfășoară activitatea și pentru a preveni radicalizarea. Toate prioritățile legate de securitate stabilite în starea Uniunii din 2016 au fost puse în aplicare, în conformitate cu Agenda europeană privind securitatea . Acest lucru a sprijinit statele membre în eforturile lor de a aborda amenințarea reprezentată de terorism, de criminalitatea organizată și de criminalitatea informatică. Cu toate acestea, mai sunt încă multe de făcut. Pe baza rezultatelor obținute în decursul ultimului an, eforturile trebuie să continue pentru a aborda provocările actuale la adresa securității, în special prin realizarea interoperabilității sistemelor noastre informatice, prevenirea extremismului violent și a radicalizării, eliminarea surselor și a canalelor de finanțare a terorismului și îmbunătățirea securității cibernetice.

Pentru a combate radicalizarea online, Comisia a continuat în ultimul an să lucreze cu platformele de internet pentru a aborda exploatarea de către teroriști a internetului și pentru a proteja utilizatorii online. Forumul UE pentru internet are două obiective principale: reducerea accesibilității conținutului online cu caracter terorist și punerea la dispoziția partenerilor din societatea civilă a mijloacelor necesare în vederea creșterii volumului de contradiscursuri eficace în mediul online. În cadrul acestui prim obiectiv, unitatea UE de semnalare a conținutului online din cadrul Europol deține în continuare un rol important în semnalarea conținutului cu caracter terorist companiilor furnizoare de internet. În doar puțin peste doi ani, au fost semnalate peste 35 000 de elemente, dintre care 80-90 % au fost eliminate. Cu toate acestea, este evident că doar un răspuns reactiv nu este suficient pentru a perturba în mod eficace diseminarea online a materialelor teroriste. Prin urmare, la cea de a doua reuniune la nivel înalt a Forumului UE pentru internet, desfășurată în decembrie 2016, Comisia a salutat angajamentul asumat de patru dintre cele mai mari societăți de a crea o „bază de date cu valori hash”, care va împiedica ca materialele teroriste eliminate de pe o platformă să fie reîncărcate pe o altă platformă. În urma apelurilor din declarația reuniunii la nivel înalt a G7 de la Taormina, a planului de acțiune al G20 privind terorismul și a Concluziilor Consiliului European din iunie 2017, la 17 iulie 2017 membrii Forumului UE pentru internet au prezentat un plan de acțiune pentru combaterea conținutului online cu caracter terorist. Acesta include măsuri de intensificare a detectării automate a conținutului ilegal cu caracter terorist online, de partajare a tehnologiilor și instrumentelor conexe cu companiile mai mici, de punere integrală în aplicare și utilizare a bazei de date cu valori hash și de împuternicire a societății civile cu privire la discursul alternativ. Astfel cum s-a anunțat în cadrul Forumului UE pentru internet în decembrie 2016, Programul de responsabilizare a societății civile (CSEP) a fost lansat, cu o dotare financiară de 10 milioane EUR din partea Comisiei, pentru a contribui la creșterea volumului de contradiscursuri eficace în mediul online.

„Din acest motiv, Comisia pe care o conduc a acordat prioritate securității încă din prima zi: [...] am colaborat cu întreprinderi furnizoare de internet pentru a eradica propaganda teroristă online și am combătut radicalizarea în școlile și închisorile din Europa.”

„Din acest motiv, Comisia pe care o conduc a acordat prioritate securității încă din prima zi: am instituit sancțiuni penale împotriva terorismului și a luptătorilor străini în întreaga UE, am luat măsuri de anihilare a utilizării armelor de foc și a finanțării terorismului, [...].”

Combaterea radicalizării rămâne, de asemenea, o prioritate. Comisia își accelerează eforturile în acest domeniu, în special prin intermediul grupului de experți la nivel înalt privind radicalizarea. Grupul își va prezenta constatările intermediare înainte de sfârșitul anului 2017. În ceea ce privește prevenirea radicalizării online, în cursul lunii septembrie 2017, înalți funcționari ai Forumului UE pentru internet vor face bilanțul punerii în aplicare a Planului de acțiune din iulie 2017, în vederea pregătirii celui de al treilea Forum UE pentru internet care va avea loc în decembrie 2017. De asemenea, Comisia va lucra în strânsă colaborare cu Forumul global pentru internet vizând combaterea terorismului (Global Internet Forum to Counter Terrorism), care a fost lansat de curând și care completează eforturile depuse în cadrul Forumului UE pentru internet.

În activitatea sa de asigurare a unui răspuns european la finanțarea terorismului, Comisia pune în aplicare acțiunile prevăzute în planul de acțiune din 2 februarie 2016 . Aceasta include evaluarea măsurilor de îmbunătățire a accesului la registrele centrale ale conturilor bancare și de limitare a plăților în numerar . Un alt aspect-cheie al acestei activități îl reprezintă evaluarea unui posibil sistem european de urmărire a tranzacțiilor legate de terorism, care ar veni în completarea acordului existent dintre UE și SUA cu privire la Programul de urmărire a finanțărilor în scopuri teroriste (TFTP) , prin urmărirea tranzacțiilor excluse din sfera de aplicare a acordului respectiv. În cel de Al treilea raport cu privire la progresele înregistrate pentru realizarea unei uniuni a securității efective și reale din decembrie 2016 , Comisia a prezentat analiza sa inițială privind eventuala creare a unui sistem european de urmărire a finanțărilor în scopuri teroriste, anunțând că va continua evaluarea acestuia. Evaluarea supranațională a Comisiei privind riscurile de finanțare a terorismului, publicată la 27 iunie 2017 , a confirmat că teroriștii și infractorii încearcă să utilizeze sectorul financiar pentru activitățile lor, de exemplu prin aplicarea frauduloasă a creditelor de consum și a împrumuturilor cu valoare mică. Unitățile de informații financiare (FIU) ocupă o poziție centrală pentru a aborda provocările legate de spălarea de bani și de finanțarea terorismului. Acestea sunt responsabile de primirea și analizarea informațiilor și de difuzarea rezultatelor analizei către autoritățile competente. Cu toate acestea, astfel cum s-a arătat deja într-un raport din decembrie 2016 , diferențe considerabile în ceea ce privește statutul unităților de informații financiare, competențele în materie de accesare, partajare și utilizare a informațiilor, organizarea și nivelul lor de autonomie le-ar putea afecta în mod negativ capacitatea de a coopera între ele și cu alte autorități relevante. Documentul de lucru al serviciilor Comisiei din iunie 2017 privind îmbunătățirea cooperării dintre unitățile de informații financiare identifică atât măsuri legislative, cât și măsuri fără caracter legislativ care ar putea contribui la abordarea dificultăților identificate. Comisia va evalua în continuare aceste măsuri, prin discuții cu experți din unitățile naționale de informații financiare, autorități judiciare și de aplicare a legii. Comisia va raporta cu privire la constatările sale în cadrul unuia dintre următoarele rapoarte privind progresele înregistrate către o uniune a securității.

Eforturile trebuie să continue pentru a restricționa accesul la substanțele periculoase care pot fi utilizate ca explozivi de către rețelele teroriste. Explozivii artizanali au fost cel mai frecvent tip de explozivi utilizați în atacurile recente, în special triperoxidul de triacetonă (TATP) . Astfel cum s-a anunțat în recentul Raport cu privire la aplicarea Regulamentului privind precursorii de explozivi , Comisia analizează posibilitatea luării unor măsuri suplimentare și consolidate care să împiedice teroriștii să achiziționeze explozivi.

În vederea consolidării protecției țintelor vulnerabile, grupul nou-înființat pentru politica UE cu privire la țintele vulnerabile se va întruni pentru prima oară în perioada 18­19 septembrie 2017, fiind sprijinit de două sub-grupuri de practicieni și operatori, care includ și părți interesate private. În cadrul grupului de practicieni, a fost creată o rețea pentru protecția țintelor vulnerabile cu grad ridicat de risc, iar prima reuniune a acesteia va avea loc în Spania în perioada 24-26 octombrie 2017.

Astfel cum s-a anunțat în ianuarie 2017 , Comisia elaborează în prezent o serie de îndrumări cu privire la modul în care legislația națională în materie de păstrare a datelor poate fi concepută în conformitate cu hotărârile Curții de Justiție a Uniunii Europene.

III. PUNEREA ÎN APLICARE A ALTOR DOSARE PRIORITARE ÎN MATERIE DE SECURITATE

1. Inițiative legislative

În prezent, se lucrează la propunerile legislative ale Comisiei de consolidare a Sistemului de informații Schengen (SIS). Ultimele discuții la nivelul grupului de lucru al Consiliului au avut loc la 26 iulie 2017, iar Președinția estoniană a Consiliului dorește să se ajungă la un mandat de negociere până în octombrie 2017. În cadrul Parlamentului European, raportorii și-au prezentat proiectele de raport în iunie 2017, iar Comisia pentru libertăți civile, justiție și afaceri interne (LIBE) urmează să voteze cu privire la mandatul său de negociere în perioada 11-12 octombrie 2017. Comisia invită colegiuitorii să ajungă la un acord cu privire la aceste propuneri importante înainte de sfârșitul anului 2017, ca parte a agendei privind interoperabilitatea stabilite în cel de Al șaptelea raport referitor la progresele înregistrate pentru realizarea unei uniuni a securității efective și reale .

2. Inițiative nelegislative

În domeniul securității transportului, și pentru a completa acțiunile întreprinse împreună cu statele membre la nivelul UE în vederea îmbunătățirii securității aviației civile, Comisia a început activitatea privind evaluările riscului pentru alte moduri de transport în scopul de a identifica lacunele și posibilele măsuri de reducere a riscurilor identificate. În cadrul unei reuniuni care a avut loc la 15 iunie 2017, serviciile Comisiei au discutat cu statele membre situația amenințării la care este expus transportul feroviar și modalitățile de a consolida cooperarea pentru a contribui la combaterea acestei amenințări. Următoarea reuniune este programată să aibă loc în octombrie 2017.

În cadrul luptei împotriva criminalității informatice, aniversarea, la 25 iulie 2017, a unui an de la crearea inițiativei No More Ransom a marcat extinderea acesteia la noi parteneri, instrumente și limbi . Înființată în 2016, No More Ransom este o inițiativă de tip public-privat de combatere a atacurilor de șantaj digital (ransomware) și este sprijinită de Europol. Aceasta asistă victimele atacurilor de tip ransomware, furnizând peste 50 de tipuri diferite de instrumente de decriptare pe portal, în prezent în 26 de limbi diferite. Aceasta a condus la mai mult de 28 000 de decriptări reușite de la lansarea inițiativei, privând infractorii cibernetici de răscumpărări estimate la 8 milioane EUR. Inițiativa oferă un model de cooperare inovator care utilizează un parteneriat eficace și concret între sectorul public și cel privat pentru a combate criminalitatea cibernetică. Inițiativa a crescut, ajungând la peste 100 de parteneri, printre care șapte parteneri asociați și 98 de parteneri care oferă sprijin (34 de agenții de aplicare a legii și 64 de organizații din sectorul public și privat).

Mai multe luni de pregătire și de coordonare internațională au condus la eliminarea cu succes a două dintre cele mai mari piețe infracționale ale dark web-ului, AlphaBay și Hansa . Se preconizează că acest lucru va determina inițierea a sute de anchete noi în Europa. Două operațiuni majore de aplicare a legii, conduse de Biroul Federal de Investigații din SUA (US Federal Bureau of Investigation), Agenția de luptă împotriva drogurilor din SUA (US Drug Enforcement Agency) și Poliția națională din Țările de Jos, cu sprijinul Europol, au închis infrastructura unei economii infracționale subterane responsabile pentru comercializarea a peste 350 000 de mărfuri ilicite, inclusiv droguri, arme de foc și programe malware specifice criminalității informatice. Acțiunea coordonată de aplicare a legii între UE și SUA reprezintă una dintre cele mai sofisticate operațiuni de eliminare desfășurate până în prezent în lupta împotriva activităților infracționale online.

3. Dimensiunea externă

La 26 iulie 2017, Curtea de Justiție a Uniunii Europene a emis un aviz cu privire la compatibilitatea cu tratatele a acordului dintre UE și Canada referitor la transferul și prelucrarea datelor din registrul cu numele pasagerilor (PNR) . Răspunsul dat de Curte la solicitarea Parlamentului European este acela că acordul preconizat nu poate fi încheiat în forma sa actuală, întrucât mai multe dintre dispozițiile sale sunt incompatibile cu drepturile fundamentale recunoscute de UE, în special dreptul la protecția datelor și respectarea vieții private. Deși Curtea a observat că transferul de date PNR din UE către Canada și interferența pe care o implică cu aceste drepturi fundamentale sunt justificate pentru a garanta securitatea publică în contextul luptei împotriva infracțiunilor de terorism și infracțiunilor transnaționale grave, aceasta a considerat că mai multe dispoziții din acordul preconizat nu se limitează la ceea ce este strict necesar și nu prevăd norme clare și suficient de precise.

Dat fiind faptul că utilizarea datelor PNR este un instrument important în combaterea terorismului și a infracțiunilor transnaționale grave, Comisia va lua măsurile necesare pentru a asigura continuarea transferurilor de date PNR, cu respectarea deplină a drepturilor fundamentale, în conformitate cu avizul Curții. Comisia își finalizează în momentul de față analiza referitoare la avizul Curții și, în curând, va solicita un mandat din partea Consiliului pentru a lansa negocieri cu Canada în vederea revizuirii acordului existent pentru ca aceasta să fie adus rapid în conformitate cu cerințele prevăzute în avizul Curții.

V. CONCLUZII

Prezentul raport evaluează progresele înregistrate în construirea unei uniuni a securității pe parcursul anului trecut. Acesta ilustrează modul în care au fost puse în aplicare toate prioritățile legate de securitate prezentate în discursul privind starea Uniunii 2016 și în programul de lucru al Comisiei pentru 2017. Această activitate oferă baza pentru acțiuni concertate suplimentare desfășurate în anul care urmează împreună cu Parlamentul European și Consiliul pentru a aborda amenințările și provocările actuale în materie de securitate, în conformitate cu prioritățile care vor fi stabilite în discursul privind starea Uniunii 2017.

Următorul raport privind progresele înregistrate în ceea ce privește uniunea securității va fi prezentat în octombrie 2017.